Euroopan keskuspankin asetus (EY) N:o 2174/2002,

annettu 21 päivänä marraskuuta 2002,

rahalaitossektorin konsolidoidusta taseesta annetun asetuksen EKP/2001/13 muuttamisesta

(EKP/2002/8)

EUROOPAN KESKUSPANKIN NEUVOSTO, joka

ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98(1) ja erityisesti sen 5 artiklan 1 kohdan ja 6 artiklan 4 kohdan,

sekä katsoo seuraavaa:

(1) Rahalaitossektorin konsolidoidusta taseesta 22 päivänä marraskuuta 2001 annetussa asetuksessa (EY) N:o 2423/2001 (EKP/2001/13)(2), sellaisena kuin se on oikaistuna asetuksella (EY) N:o 993/2002 (EKP/2002/4)(3), edellytetään, että rahalaitosten tasetta koskevat tilastotiedot ilmoitetaan vastapuolen sijaintipaikan mukaan raha-aggregaattien sekä muiden likviditeetti- ja luottoaggregaattien laskemiseksi siten, että niistä voidaan jättää pois ne rahalaitosten saamiset ja velat, joiden vastapuoli on rahaliittoon osallistuvien jäsenvaltioiden ulkopuolelta.

(2) Asetuksessa (EY) N:o 2423/2001 (EKP/2001/13) edellytetään, että vastattavien erään "rahamarkkinarahastojen rahasto-osuudet" liittyvät tiedot toimitetaan kokonaissummana vastapuolen sijaintipaikkaan perustuvan erittelyn sijasta.

(3) Raha-aggregaattien laskemiseksi EKP tarvitsee kuitenkin rahamarkkinarahastojen rahasto-osuuksien haltijoiden sijaintipaikan mukaan eriteltyjä tietoja. Tämän vuoksi on tärkeää luoda menettely, jossa tiedonantajat toimittavat kansallisille keskuspankeille asianmukaiset tilastotiedot. Rahamarkkinarahastojen rahasto-osuuksien hintojen muutoksista ei ole tarpeen kerätä tietoa, koska näiden instrumenttien arvonmuutokset katsotaan raha- ja pankkitilastoinnissa samaan instrumenttiin uudelleen investoiduksi koroksi.

(4) Jotta rahalaitosten taseesta voitaisiin saada täydelliset tiedot, on asetettava tiettyjä tiedonantovaatimuksia muille rahoituksen välittäjille kuin vakuutuslaitoksille ja eläkerahastoille (S. 123), silloin kuin ne ovat osallisina rahoitustoimissa, jotka koskevat rahamarkkinarahastojen rahasto-osuuksia. Jotta näille yhteisöille voidaan asettaa tilastoja koskevia tiedonantovelvollisuuksia tässä asetuksessa tarkoitetulla tavalla, saattaa olla tarpeen laatia luettelo niistä muista rahoituksen välittäjistä, jotka ovat tiedonantovelvollisia,

ON ANTANUT TÄMÄN ASETUKSEN:

1 artikla

Muutetaan asetusta (EY) N:o 2423/2001 (EKP/2001/13) seuraavasti:

1) Muutetaan 2 artikla seuraavasti:

Lisätään 3 kohta seuraavasti:

"3. Liitteessä I olevan 1 osan III kohdan vi alakohdassa tarkoitettuun varsinaiseen tiedonantajien joukkoon kuuluvat myös asetuksen (EY) N:o 2533/98 2 artiklan 2 kohdan a alakohdan mukaiset muut rahoituksen välittäjät kuin vakuutuslaitokset ja eläkerahastot. Kansalliset keskuspankit voivat myöntää poikkeuksia näille yhteisöille, mikäli vaaditut tilastotiedot kerätään muista saatavilla olevista lähteistä liitteessä I olevan 1 osan III kohdan vi alakohdan mukaisesti. Kansalliset keskuspankit tarkistavat tämän ehdon täyttymisen hyvissä ajoin, jotta ne voivat tarvittaessa myöntää tai kumota poikkeuksia kunkin vuoden alusta alkaen EKP:n kanssa sovitulla tavalla. Kansalliset keskuspankit voivat tämän asetuksen soveltamista varten laatia luettelon muista rahoituksen välittäjistä ja ylläpitää sitä liitteessä I olevan 1 osan III kohdan vi alakohdassa esitettyjen periaatteiden mukaisesti.".

2) Muutetaan liitteessä I olevan 1 osan johdantoa seuraavasti:

a) Lisätään seuraava kohta ennen viimeistä kohtaa:"Jotta rahalaitosten taseesta voitaisiin saada täydelliset tiedot, on tarpeen asettaa tiettyjä tiedonantovaatimuksia muille rahoituksen välittäjille kuin vakuutuslaitoksille ja eläkerahastoille, silloin kun ne ovat osallisina rahoitustoimissa, jotka koskevat rahamarkkinarahastojen rahasto-osuuksia.".

b) Korvataan viimeinen kohta seuraavasti:"Kansalliset keskuspankit keräävät tilastotiedot rahalaitoksilta ja muilta rahoituksen välittäjiltä I kohdan 6 alakohdan mukaisin rajoituksin noudattaen kansallisia menettelyjä, jotka pohjautuvat tässä liitteessä selostettuihin yhdenmukaistettuihin määritelmiin ja luokitteluihin.".

3) Muutetaan liitteessä I olevan 1 osan I kohtaa seuraavasti:

a) Lisätään seuraava lause 6 alakohdan loppuun:"Rahamarkkinarahasto tai sitä laillisesti edustavat vastaavat rahamarkkinarahastoja koskevien tilastotietojen toimittamisvelvollisuuden täyttämiseksi tarpeellisen tiedon antamisesta. Mikäli käytännön syistä on tarpeen, tiedot voi toimittaa mikä tahansa rahamarkkinarahastojen rahasto-osuuksia koskevissa rahoitustoimissa osallisena oleva yhteisö, kuten säilytysyhteisö.".

b) Lisätään 9 alakohta seuraavasti:

"9. Tässä asetuksessa tarkoitetaan

- 'rahamarkkinarahastojen rekisteröidyillä rahasto-osuuksilla' rahamarkkinarahastojen rahasto-osuuksia, joista pidetään kansallisen lainsäädännön mukaisesti rekisteriä, joka sisältää tiedot rahaston rahasto-osuuksien haltijoista ja myös tiedot haltijan sijaintipaikasta,

- 'rahamarkkinarahastojen haltijaosuuksilla' rahamarkkinarahastojen rahasto-osuuksia, joista ei kansallisen lainsäädännön mukaan pidetä haltijoiden tiedot sisältävää rekisteriä taikka joista pidetään rekisteriä ilman tietoa haltijan sijaintipaikasta."

4) Muutetaan liitteessä I olevan 1 osan III kohtaa seuraavasti:

Lisätään vi alakohta seuraavasti:

"vi) Rahamarkkinarahastojen rahasto-osuuksien haltijoiden sijaintipaikka

13a. Tiedonantajat antavat kuukausittain vähintään tiedot rahaliittoon osallistuvien jäsenvaltioiden rahalaitosten liikkeeseen laskemien rahamarkkinarahastojen rahasto-osuuksien haltijoiden sijaintipaikasta erittelyn kotimaa / muu rahaliittoon osallistuva jäsenvaltio / muu maailma mukaisesti. Tämän perusteella kansalliset keskuspankit voivat toimittaa EKP:lle tiedot tämän instrumentin haltijoiden sijaintipaikasta, ja raha-aggregaattien laskemisessa voidaan jättää pois sellaisten haltijoiden rahasto-osuudet, jotka sijaitsevat rahaliittoon osallistuvien jäsenvaltioiden ulkopuolella.

13b. Kansalliset keskuspankit voivat 4 artiklan 4 kohdan mukaisesti edellyttää tietoja lisäerittelyistä, joita tämä asetus ei koske, mukaan lukien vastapuolen sektorin, valuutan tai maturiteetin mukaiset erittelyt.

13c. Rahasto-osuudet liikkeeseen laskeneet rahamarkkinarahastot tai niiden lailliset edustajat taikka liitteessä I olevan 1 osan I kohdan 6 alakohdassa tarkoitetut yhteisöt toimittavat rekisteröidyistä rahasto-osuuksista näiden rahasto-osuuksien haltijoiden sijaintipaikan mukaan eritellyt tiedot kuukausitaseessaan.

13d. Tiedonantajat toimittavat haltijaosuuksista haltijoiden sijaintipaikan mukaan eritellyt tiedot kansallisen keskuspankin päättämällä tavalla siten kuin siitä EKP:n kanssa on sovittu. Tämä vaatimus rajoittuu yhteen seuraavista vaihtoehdoista tai vaihtoehtojen yhdistelmään, joka on valittava kyseisten markkinoiden rakenteen ja kyseessä olevissa jäsenvaltioissa sovellettavien oikeudellisten menettelytapojen perusteella. Kansallinen keskuspankki ja EKP valvovat tietojen antamista sovituin aikavälein.

a) Rahasto-osuudet liikkeeseen laskeneet rahamarkkinarahastot

Rahasto-osuudet liikkeeseen laskeneet rahamarkkinarahastot tai niiden lailliset edustajat taikka liitteessä I olevan 1 osan I kohdan 6 alakohdassa tarkoitetut yhteisöt toimittavat niiden rahasto-osuuksien haltijoiden sijaintipaikan mukaan eritellyt tiedot. Mikäli rahasto-osuudet liikkeeseen laskenut rahamarkkinarahasto ei voi suoraan yksilöidä haltijan sijaintipaikkaa, se antaa asiaankuuluvat tiedot saatavilla olevien tietojen perusteella. Rahasto-osuuksien välittäjä tai jokin muu rahasto-osuuksien liikkeeseenlaskussa, takaisinostossa tai siirrossa mukana oleva yhteisö voi antaa tällaiset tiedot.

b) Rahalaitokset tai muut rahoituksen välittäjät rahamarkkinarahastojen rahasto-osuuksien säilyttäjinä

Rahalaitokset tai muut rahoituksen välittäjät, jotka toimivat rahamarkkinarahastojen rahasto-osuuksien säilyttäjinä, toimittavat tiedonantajina haltijoiden sijaintipaikan mukaan eritellyt tiedot sellaisista rahasto-osuuksista, jotka ovat kotimaisten rahamarkkinarahastojen liikkeeseen laskemia ja joita säilytetään haltijan lukuun tai sellaisen toisen välittäjän lukuun, joka myös toimii säilyttäjänä. Tätä vaihtoehtoa voidaan soveltaa seuraavien edellytysten täyttyessä: Säilyttäjän on erotettava haltijoiden lukuun säilytettävät rahamarkkinarahastojen rahasto-osuudet muiden säilyttäjien lukuun säilytettävistä rahasto-osuuksista. Lisäksi suurimman osan rahamarkkinarahastojen rahasto-osuuksista on oltava sellaisten kotimaisten laitosten säilytyksessä, jotka on luokiteltu rahoituksen välittäjiksi (rahalaitokset tai muut rahoituksen välittäjät).

c) Rahalaitokset ja muut rahoituksen välittäjät, jotka antavat tietoja kotimaassa ja ulkomailla olevien välisistä taloustoimista, jotka koskevat kotimaisten rahamarkkinarahastojen rahasto-osuuksia

Rahalaitokset ja muut rahoituksen välittäjät, jotka toimivat tiedonantajina kotimaassa ja ulkomailla olevien välisistä sellaisista taloustoimista, jotka koskevat kotimaisten rahamarkkinarahastojen rahasto-osuuksia, toimittavat haltijoiden sijaintipaikan mukaan eritellyt tiedot sellaisista rahasto-osuuksista, jotka ovat kotimaisten rahamarkkinarahastojen liikkeeseen laskemia ja joilla ne käyvät kauppaa haltijan lukuun tai sellaisen toisen välittäjän lukuun, joka on myös mukana taloustoimessa. Tätä vaihtoehtoa voidaan soveltaa seuraavien edellytysten täyttyessä: Ensinnäkin tietojen on oltava kattavia, eli niiden on käsitettävä kaikki tiedonantajien tekemät taloustoimet. Toiseksi ostoista ja myynneistä rahaliittoon osallistuvien jäsenvaltioiden ulkopuolelta olevien kanssa toimitetaan täsmälliset tiedot. Kolmanneksi erot ilman palkkioita lasketun liikkeeseenlaskuarvon ja lunastusarvon välillä ovat mahdollisimman pienet. Neljänneksi kotimaisten rahamarkkinarahastojen liikkeeseen laskemista rahasto-osuuksista vain vähäinen määrä on rahaliittoon osallistuvien jäsenvaltioiden ulkopuolella olevien hallussa. Mikäli tiedonantaja ei voi suoraan yksilöidä haltijan kotipaikkaa, se antaa asiaankuuluvat tiedot saatavilla olevien tietojen perusteella.

13e. Mikäli rekisteröityjä osuuksia tai haltijaosuuksia lasketaan liikkeelle ensimmäistä kertaa taikka mikäli markkinakehitys edellyttää siirtymistä vaihtoehdosta toiseen tai vaihtoehtojen yhdistelmästä toiseen, kansalliset keskuspankit voivat myöntää yhdeksi vuodeksi poikkeuksia 13 c ja 13 d kohdan mukaisista vaatimuksista.".

5) Muutetaan liitteessä I olevan 2 osan taulukkoa 1 (Kantatiedot) seuraavasti:

a) Rivi 10 (Rahamarkkinarahastojen rahasto-osuudet) korvataan tämän asetuksen liitteessä esitetyllä rivillä.

b) Lisätään alaviite 6, joka liittyy riviin 10 (Rahamarkkinarahastojen rahasto-osuudet):

"Tämän erän mukaisiin tietoihin voidaan soveltaa erilaisia tilastotietojen keräämismenetelmiä siten kuin kansallinen keskuspankki niistä päättää 1 osan III kohdassa esitettyjen sääntöjen perusteella."

6) Muutetaan liite V seuraavasti:

Lisätään 7 kohta seuraavasti:

"7. Kuukausittaiset tiedot rahaliittoon osallistuvien jäsenvaltioiden rahalaitosten liikkeeseen laskemista rahamarkkinarahastojen rahasto-osuuksista, joihin sovelletaan haltijoiden kotipaikkaan perustuvaa erittelyä kotimaa / muu rahaliittoon osallistuva jäsenvaltio / muu maailma, voidaan toukokuun 1 päivän 2003 ja joulukuun 31 päivän 2003 välisenä aikana antaa EKP:lle siten, että määräaikaa, joka on sen kuukauden päättymistä seuraavan kuukauden 15. pankkipäivä (työajan päättyessä), jota toimitettavat tiedot koskevat, pidennetään yhdellä kuukaudella. Kansalliset keskuspankit päättävät, milloin niiden on saatava tiedot tiedonantajilta tämän määräajan noudattamiseksi.".

2 artikla

Tämä asetus tulee voimaan 1 päivänä toukokuuta 2003.

Tehty Frankfurt am Mainissa 21 päivänä marraskuuta 2002.

EKP:n neuvoston puolesta

Puheenjohtaja

Willem F. Duisenberg

(1) EYVL L 318, 27.11.1998, s. 8.

(2) EYVL L 333, 17.12.2001, s. 1.

(3) EYVL L 151, 11.6.2002, s. 11.

LIITE

>PIC FILE= "L_2002330FI.003202.TIF">